钦定古今图书集成/明伦汇编/官常典/第521卷 > 孛鲁
## 钦定古今图书集成/明伦汇编/官常典/第521卷 > 孛鲁

按《元史木华黎传》：“木华黎子孛鲁，沉毅魁杰，宽厚爱
人，通诸国语，善骑射。年二十七，入朝行在所。时太祖
在西域，夏国主李王阴结外援，蓄异图，密诏孛鲁讨
之。甲申秋九月，攻银州，克之，斩首数万级，获生口马
驼牛羊数十万，俘监府塔海，命都元帅蒙古不花将
兵守其要害而还。乙酉春，复朝行在所。同知真定府”
事武仙叛，杀都元帅史天倪，胁居民遁于双门寨。仙
弟质于军中，挈家逃归，遣撒寒追及于紫金关，斩之。
命天倪弟天泽代领帅府事。丙戌夏，诏封功臣户口
为食邑曰《十投下》，孛鲁居其首。宋将李全陷益都，执
元帅张琳送楚州。秋九月，郡王带孙率兵围全于益
都。冬十二月，孛鲁引兵入齐，先遣李喜孙招谕全，全
欲降，部将田世荣等不从，杀喜孙。丁亥春三月，全突
围欲走，邀击大败之，斩首七千馀级，自相蹂践，溺死
不可胜计。夏四月，城中食尽，全降。诸将皆曰：“全势穷
出降，非心服也。今若不诛，后必为患。”孛鲁曰：“不然，诛
一人易耳。山东未降者尚多，全素得人心，杀之不足
以立威，徒失民望。”表闻，诏孛鲁便宜处之。乃以全为
山东、淮南、楚州行省郑衍德、田世荣副之，郡县闻风
款附，山东悉平。时滕州尚为金守，诸将或言炎暑未
可进攻，孛鲁曰：“主上亲督大军，平定西域数年，未闻
当暑不战，我等安敢自逸乎！”遂促进兵，金兵出战，败
之，斩三千馀级，其馀老幼开门出降，以州属石天禄。
俾先锋元帅萧乃台统蒙古军屯济、兖，课课不花以
兵三千屯潍、沂、莒，以备宋，千户按礼统大军驻河北，
备金。九月，师还，至燕，猎于昌平，民持牛酒以献，却之。
及还，赐馆人银数百两。闻太祖崩，趋赴北庭，哀毁遘
疾。戊子夏五月，薨，年三十二。至治元年，诏封纯诚开
济保德辅运功臣、太师、开府仪同三司、上柱国、鲁国
王，谥“忠定。”